फर्रुखाबाद। जिले की दो नगर पालिकाओं और चार नगर पंचायतों में छिटपुट घटनाओं के बीच रविवार को 62.42 फीसदी लोगों ने अपने अधिकार का प्रयोग किया। तीन दर्जन से अधिक लोग फर्जी मतदान करते पकडे़ गए, मतदान खत्म होने के बाद पुलिस ने सभी को छोड़ दिया। कई स्थानों पर पुलिस ने मतदाताओं को खदेड़ा और बदसलूकी की। फर्जी मतदान की शिकायतों पर अफसर इधर से उधर भागते रहे तो कई जगह लाठियां चलीं। महिलाओं और युवाओं में मतदान केे प्रति बेहद उत्साह रहा तो बुजुर्ग ने भी अपनी शारीरिक कमजोरी को आड़े नहीं आने दिया। कहीं छाया की व्यवस्था न होने के चलते कड़ी धूप मतदाताओं की जीवटता में कुछ बाधक रही। सर्वाधिक 72 फीसदी मतदान कंपिल में हुआ और शहर में सबसे कम 54 प्रतिशत ही वोट पड़े।